RESOLUCIÓN do 27 de decembro de 2012 pola que se publica o Plan de formación do persoal ao servizo da Administración pública da Comunidade Autónoma de Galicia para o ano 2013.
Escola Galega de Administración Pública — III. Outras disposicións — 31/12/2012

O plan de formación da Escola Galega de Administración Pública –en diante, EGAP– para o persoal ao servizo desta comunidade autónoma preséntase, en síntese, como un documento no cal se establecen as principais áreas formativas que constitúen o marco xeral para mellorar a cualificación e a capacitación profesional dos traballadores deste ámbito. En canto aos contidos, o devandito plan é o resultado dun proceso de análise das necesidades formativas, da demanda real rexistrada nos cursos e da avaliación das actividades. Estas son as ferramentas clave que, nun marco de restrición orzamentaria, contribuíron a crear un programa de calidade e adecuado aos requirimentos dos usuarios sen incrementar os custos. Así, a EGAP considerou prioritario identificar as necesidades formativas do conxunto do persoal e da propia Administración, co fin de garantir que a cualificación profesional dos traballadores se adecue, cada vez máis, ás actividades que desenvolve e aos seus fins.
Neste proceso de detección de necesidades formativas participaron as distintas consellerías da Xunta de Galicia a través da rede de coordinadores de formación –responsables de elaborar as propostas de actividades– e contouse tamén coa colaboración de docentes e expertos de distintos eidos formativos.
Como resultado desta análise, a Escola presenta nesta resolución un plan de formación estruturado en accións formativas de carácter transversal e específico. As primeiras teñen por obxecto ofrecer un currículo básico horizontal que capacite os empregados públicos para realizaren as funcións e as tarefas que lles sexan asignadas ao longo da súa carreira profesional. É por isto que a docencia de carácter transversal se corresponde co ensino de funcións, coñecementos e habilidades que son xenéricas, que constitúen as bases da organización da Administración. Doutra banda, as accións formativas específicas comprenden o conxunto de actividades cuxo obxectivo está directamente relacionado coa adaptación permanente ao posto de traballo, incluíndo contidos sectoriais que afectan competencias concretas.
O Plan de formación para o ano 2013 responde a diferentes contornos de aprendizaxe e metodoloxías, entre os que se atopan a autoformación, a teleformación e a docencia presencial.
En primeiro lugar, destaca o inicio dun programa de autoformación. A través desta nova modalidade, a EGAP ofrece un catálogo de accións formativas nun novo formato, creando un espazo virtual de coñecemento que lle permitirá ao alumnado xestionar o seu proceso de aprendizaxe e acreditar a súa competencia mediante unha proba voluntaria, que lle dará dereito a obter un certificado de equivalencia.
A autoformación representa unha nova alternativa que favorece ao máximo o aproveitamento dos recursos formativos dispoñibles na Escola. Con esta actuación pioneira quérese promover un método pedagóxico, sustentado nas tecnoloxías da información e da comunicación, que favoreza a aprendizaxe autónoma, a flexibilidade e a actualización permanente dos coñecementos.
En segundo lugar, a EGAP continúa coa súa aposta pola modalidade de teleformación, aumentando ano a ano a porcentaxe destas actividades e ampliando as áreas ás cales se aplica.
Estas dúas modalidades –a autoformación e a teleformación–, ademais de ser unha medida de eficiencia no emprego dos recursos económicos, permitirán achegar as actividades da Escola a un maior número de empregados públicos, especialmente a aqueles que por barreiras xeográficas ou razóns de conciliación non poden optar á modalidade presencial.
Por último, nas accións formativas presenciais continúa o deseño de actividades que permitan a aplicación de coñecementos, a interacción e a verificación dos coñecementos adquiridos. Esta configuración contribuirá á bagaxe dos discentes e proporcionaralles os coñecementos e habilidades necesarios para cada un dos postos de traballo en que de-senvolvan a súa carreira administrativa.
Ademais da innovación nos formatos e modalidades, outro elemento destacado é a profunda renovación da oferta formativa que se produce a través deste plan que incorpora unha alta porcentaxe de cursos con novos contidos.
Con isto, a EGAP trata de reforzar a formación naqueles ámbitos que, polo seu carácter estratéxico e innovador, teñen un maior impacto na cidadanía. En consecuencia, na identificación dos contidos prestouse atención aos cambios organizacionais e procedementais, procurando acadar un equilibrio axeitado entre os aspectos novos e os necesarios elementos de continuidade. Como consecuencia destas decisións, o Plan de formación para o persoal da Administración autonómica do ano 2013 contará cunha elevada porcentaxe de novos títulos. Esta renovación do programa de actividades afecta un 41 % da formación en competencias transversais e un 64 % da formación en competencias específicas.
A programación destes novos cursos obedece a unha dobre finalidade: por unha parte, ofrecer formación sobre aspectos que revisten novidade, tanto desde un punto de vista xurídico como práctico, e, por outra, tratar aquelas materias con transcendencia e utilidade para o traballo dos empregados públicos.
En consonancia co anterior, na selección das temáticas tamén se tivo en conta o seu interese e actualidade, a utilidade da materia e a necesidade de elaborar unha oferta apta para todos os niveis e escalas da función pública.
Por outra parte, todas as actividades que integran este plan serán obxecto dunha análise posterior. A avaliación dos plan formativos, concibida como un proceso sistemático e permanente de recollida de información, é hoxe un dos alicerces nos cales se sustenta o modelo formativo da Escola. Este permite mellorar a programación dos cursos, adecuar as actividades ás necesidades e expectativas dos usuarios, coñecer os niveis de satisfacción coa formación e co labor docente, mellorar a calidade das actividades incluídas no plan sen incrementar os custos e, en último termo, reforzar a transparencia, a rendición de contas e o control de resultados.
Polo demais, cómpre sinalar tamén que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e dispoñible e ao que se estipule en cada convocatoria. Así mesmo, non estará demais advertir que quedan excluídas as actividades derivadas de cursos selectivos; os cursos superiores; as actuacións en colaboración; as xornadas, conferencias e seminarios; as actividades doutras administracións públicas; e as actividades de formación do persoal docente da Consellería de Cultura, Educación e Ordenación Universitaria, da Administración de xustiza e do persoal sanitario. A estas últimas administracións dirixiranse convocatorias específicas de conformidade coa aprobación dos seus plans ou cos convenios que se asinen durante o ano 2013.
Feitas estas advertencias, resta tan só sinalar que para acceder ás accións formativas recollidas neste plan os empregados públicos deberán formalizar a súa matrícula despois de que se publiquen no
Diario Oficial de Galicia
as correspondentes convocatorias.
Este plan de formación continua foi aprobado polo Consello Reitor deste organismo autónomo en sesión do día 20 de decembro de 2012.
De acordo co exposto, publícase como anexo a esta resolución o Plan de formación do persoal ao servizo da Administración pública da Comunidade Autónoma de Galicia para o ano 2013.
Santiago de Compostela, 27 de decembro de 2012